A levegőtisztaság-védelmi szabályozás felülvizsgálata, az Országos Légszennyezettség Mérőhálózat és laboratóriumi háttér továbbfejlesztése – Összefoglalás

A hazai levegőminőség-védelem stratégiai célja a terhelt területeken a határértékeknek megfelelő, nem szennyezett területeken pedig a jó állapotú levegő fennmaradásának biztosítása. Ennek érdekében a szabályozás négy alapelve az elővigyázatosság, a felelősség, az együttműködés és nyilvánosság. Ezen elvek megvalósításához sokrétű eszközrendszer áll a levegőminőség-védelem rendelkezésére, műszaki (határértékek, adatszolgáltatások, mérések) és gazdasági-jogi szabályozók (szankciók, bírságok, díjak, ellenőrzések), illetve megelőzhetők a problémák szakszerű tervezéssel, az intézkedések pedig nyomon követhetők visszajelzéssel és felügyelettel. A jogi szabályozásban a hazai törvények (1995. évi LIII.törvény), kormány- (306/2010. Korm. rendelet) és miniszteri rendeletek (4/2011. (I. 14.) VM rendelet; 6/2011. (I. 14.) VM rendelet; 14/2001.(V. 9.) Köm-EüM-FVM rendelet), illetve az EU (2008/50/EK; 2001/81/EK; 2010/75/EU) irányelvei a mérvadók. A felsorolt szabályozások alapja a légszennyezés tiltása, a levegővédelmi követelmények teljesítésének biztosítása. 2013 az EU-ban és Magyarországon a levegő éve, így a szabályozások átfogó felülvizsgálata van folyamatban. Az EU további célja a levegőminőség-védelem szakpolitikákba (energia, közlekedés, mezőgazdaság) való integrálása.

A hazai levegőminőség-védelmi célok (magas légszennyezettség kialakulásának megakadályozása, általános szennyezettség csökkentése) teljesüléséhez mindenképp szükséges az Országos Légszennyezettségi Mérőhálózat továbbfejlesztése. Ennek finanszírozásához két forrást kell kiemelni. Az egyik az EU kohéziós és strukturális alapokból rendelkezésre álló, mintegy 1,1 milliárd Ft, melyből hamarosan indul az OLM KEOP Projekt. Ennek elsődleges célja az OLM automata mérőhálózatának fejlesztése. A másik a Svájci-Magyar Együttműködési Program 1,4 milliárd Ft-os kerete, melyből jelenleg az SH/3/9 projekt van folyamatban. Ennek célja a környezetvédelmi felügyelőségi laborhálózat új mérőműszerekkel való ellátása, több mérőpont létrehozása, a mérések gyakoriságának fokozása, illetve a több komponensre történő vizsgálat lehetőségének megteremtése. Az EU 2014-2020-as költségvetési időszakában várhatóan további műszaki fejlesztésekre és népszerűsítő kampányokra állnak majd rendelkezésre források.